สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 28 ก.ย.60
28 ก.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (27 ก.ย.) ขานรับแผนการปฏิรูปภาษีครั้งใหญ่ของประธานาธิบดีโดนัลด์ ทรัมป์ แห่งสหรัฐ ซึ่งรวมถึงการปรับลดภาษีเงินได้นิติบุคคลและภาษีเงินได้บุคคลธรรมดา โดยทรัมป์เชื่อมั่นว่ามาตรการดังกล่าวจะช่วยกระตุ้นการเติบโตทางเศรษฐกิจและการจ้างงานในสหรัฐ นอกจากนี้ ตลาดหุ้นนิวยอร์กยังได้รับปัจจัยหนุนจากหุ้นกลุ่มการเงินที่ดีดตัวขึ้น หลังจากอัตราผลตอบแทนพันธบัตรระยะยาวของสหรัฐพุ่งขึ้นขานรับกระแสคาดการณ์ที่ว่า ธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมเดือนธ.ค.นี้
ดัชนีเฉลี่ยอุตสาหกรรมดาวโจนส์ปิดที่ 22,340.71 จุด เพิ่มขึ้น 56.39 จุด หรือ +0.25% ดัชนี S&amp;P500 ปิดที่ 2,507.04 จุด เพิ่มขึ้น 10.20 จุด หรือ +0.41% ดัชนี Nasdaq ปิดที่ 6,453.26 จุด เพิ่มขึ้น 73.10 จุด หรือ +1.15%
 
ตลาดหุ้นยุโรปปิดบวก เมื่อคืนนี้ (27 ก.ย.) โดยหุ้นกลุ่มธนาคารดีดตัวขึ้นขานรับกระแสคาดการณ์ที่ว่า ธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมเดือนธ.ค.นี้ นอกจากนี้ ตลาดยังได้ปัจจัยหนุนจากการพุ่งขึ้นของหุ้นบริษัทอัลสตอม หลังจากอัลสตอมและซีเมนส์ประกาศควบรวมกิจการรถไฟในยุโรป
ดัชนี Stoxx Europe 600 ปรับตัวขึ้น 0.4% ปิดที่ 385.62 จุด ซึ่งเป็นระดับสูงสุดนับตั้งแต่วันที่ 17 ก.ค.ปีนี้
ดัชนี CAC-40 ตลาดหุ้นฝรั่งเศสปิดที่ 5,281.96 จุด เพิ่มขึ้น 13.20 จุด หรือ +0.25% ดัชนี DAX ตลาดหุ้นเยอรมันปิดที่ 12,657.41 จุด เพิ่มขึ้น 52.21 จุด หรือ +0.41% ดัชนี FTSE 100 ตลาดหุ้นลอนดอนปิดที่ 7,313.51 จุด เพิ่มขึ้น 27.77 จุด หรือ +0.38%
 
ตลาดหุ้นลอนดอนปิดดีดตัวขึ้น เมื่อคืนนี้ (27 ก.ย.) หลังจากที่ปรับตัวลงติดต่อกันสองวันทำการก่อนหน้านี้ ด้วยแรงหนุนจากหุ้นกลุ่มเหมืองแร่ที่ทะยานขึ้นอย่างแข็งแกร่ง นอกจากนี้ ตลาดยังได้อานิสงส์จากการที่สกุลเงินปอนด์อ่อนค่าลงเมื่อเทียบกับดอลลาร์
ดัชนี FTSE 100 เพิ่มขึ้น 27.77 จุด หรือ +0.38% ปิดที่ 7,313.51 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (27 ก.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐปรับตัวลดลงในสัปดาห์ที่แล้ว ซึ่งสวนทางกับที่นักวิเคราะห์คาดการณ์ว่าจะเพิ่มขึ้น
สัญญาน้ำมันดิบ WTI ส่งมอบเดือนพ.ย. เพิ่มขึ้น 26 เซนต์ หรือ 0.5% ปิดที่ 52.14 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. ลดลง 54 เซนต์ หรือ 0.9% ปิดที่ 57.90 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (27 ก.ย.) โดยได้รับแรงกดดันจากการแข็งค่าของสกุลเงินดอลลาร์สหรัฐ หลังจากนางเจเน็ต เยลเลน ประธานธนาคารกลางสหรัฐ (เฟด) ส่งสัญญาณว่า เฟดจะเดินหน้าปรับขึ้นอัตราดอกเบี้ยต่อไป แม้ทิศทางเงินเฟ้อยังคงไม่แน่นอนก็ตาม
สัญญาทองคำตลาด COMEX (Commodity Exchange) ส่งมอบเดือนธ.ค. ร่วงลง 13.90 ดอลลาร์ หรือ 1.1% ปิดที่ระดับ 1,287.80 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 5.6 เซนต์ หรือ 0.33% ปิดที่ 16.827 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 3.2 ดอลลาร์ หรือ 0.35% ปิดที่ 921.50 ดอลลาร์/ออนซ์
สัญญาพัลลาเดียมส่งมอบเดือนธ.ค. พุ่งขึ้น 11.05 ดอลลาร์ หรือ 1.2% ปิดที่ 925.50 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์ก เมื่อคืนนี้ (27 ก.ย.) โดยดอลลาร์ยังคงได้รับแรงหนุนจากถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ซึ่งส่งสัญญาณสนับสนุนให้เฟดเดินหน้าปรับขึ้นอัตราดอกเบี้ยต่อไปในปีนี้ ถึงแม้ทิศทางเงินเฟ้อยังคงไม่แน่นอนก็ตาม นอกจากนี้ ดอลลาร์ยังได้ปัจจัยบวกจากข้อมูลเศรษฐกิจที่แข็งแกร่งของสหรัฐ
ยูโรอ่อนค่าลงเมื่อเทียบกับดอลลาร์สหรัฐที่ระดับ 1.1752 ดอลลาร์ จากระดับ 1.1800 ดอลลาร์ ในขณะที่ปอนด์อ่อนค่าลงแตะ 1.3399 ดอลลาร์ จากระดับ 1.3458 ดอลลาร์ และดอลลาร์ออสเตรเลียอ่อนค่าลง ที่ระดับ 0.7860 ดอลลาร์ จากระดับ 0.7893 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.87 เยน จากระดับ 112.15 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9722 ฟรังก์สวิส จากระดับ 0.9690 ฟรังก์สวิส